Salvi Giampaolo

Szakmai önéletrajz

Egyetemi tanulmányaimat a Padovai Egyetem Bölcsészettudományi Karán végeztem, ahol 1978-ban doktori címet szereztem. Újlatin nyelvészeti tárgyú disszertációimmal 1992-ben kandidátusi címet, 2001-ben pedig akadémiai doktori címet szereztem.

2013-tól a firenzei *Accademia della Crusca* külföldi levelező tagja, 2017-től pedig az *Academia Europaea* tagja vagyok. 2013-ban a *Galileo Galilei díjjal* tüntettek ki az olasz nyelvtörténet tanulmányozásában szerzett érdemeim elismeréseképpen, 2015-ben a Bukaresti Egyetem díszdoktorává avatott. További kitüntetések: Cavaliere dell’Ordine della „Stella della solidarietà italiana“, 2002; a Magyar Felsőoktatásért Emlékplakett, 2011; Cziráky Antal díj (ELTE BTK), 2016.

1980 óta az ELTE BTK Olasz Tanszékén dolgozom, ahol 1993-ban egyetemi docensi kinevezést kaptam; 2002-ben egyetemi tanárnak neveztek ki. 1995-től 1997-ig a Portugál Nyelv és Irodalom Tanszék tanszékvezetője voltam, 1997 óta az Olasz Nyelv és Irodalom Tanszék tanszékvezetői teendőit látom el, 2001-05-ig a Romanisztikai Intézetet is irányítottam. 1994 őszétől az ELTE Romanisztikai Doktori Programját vezetem. Több éve a Tudományos Bizottság tagja vagyok. A Szegedi Tudományegyetem, a Pázmány Péter Katolikus Egyetem, a pozsonyi Comenius Egyetem és a Firenzei Egyetem doktori iskolájában is szerepet vállaltam. 2017-től az udinei Centro Internazionale sul Plurilinguismo tudományos bizottságának tagja vagyok.

1980-tól folyamatosan tanítok szinkronikus és diakronikus nyelvészetet az olasz szakon, 1981 és 1999 között a portugál szakon is tanítottam; 1993 és 2008 között részt vettem az Újlatin nyelvészeti programban. Vezetésem alatt eddig 12 hallgató szerzett PhD-címet. Tizenkétszer tanítottam külföldi (olasz, portugál, svájci) egyetemen az Erasmus keretében.

1994 és 2006 között az Országos, ill. Magyar Akkreditációs Bizottság Nyelvészeti, Klasszika-Filológiai és Orientalisztikai Szakbizottságának, 2005-től 2008-ig, majd 2011-től kezdve az MTA Nyelvtudományi Bizottságának, 2011-13-ig az OTKA Nyelvészeti Bizottságának, 2013-16-ig az OTKA Társadalomtudományi Kollégiumának a tagja voltam.

1997-től 2000-ig Széchenyi Professzori Ösztöndíjban részesültem.

1997 és 2001 között az Olasz Nyelvészeti Társaság intéző bizottságának tagja voltam. 2000 és 2005 között a *Rivista di Linguistica/Italian Journal of Linguistics* tudományos bizottságában vettem részt. 1992-től a *DELTA: Documentação de Estudos em Lingüística Teórica e Aplicada* című brazil folyóirat, 2009-től az *Acta Linguistica/Academica*, 2010-től a *Linguística* című portugál folyóirat és 2012-től a *Lingue antiche e moderne* olasz folyóirat szerkesztői bizottságának tagja vagyok.

Magyarországon kívül részt vettem tudományos kutatási programok elbírálásában Ausztriában, Belgiumban, Kanadában, Németországban, Olaszországban és Svájcban, egyetemi tanári pályázatok elbírálásában Németországban, Olaszországban és Svájcban, habilitációs eljárásokban Franciaországban, doktori eljárásokban Olaszországban.

Fő kutatási területem a latin és az újlatin nyelvek szinkronikus és diakronikus szintaxisa. Szinkronikus szinten foglalkoztam a segédigés szerkezetekkel, az infinitívuszos mondatokkal, az egyszerű mondat szerkezetével, a kopulatív mondatokkal és a szófajok kérdésével az olasz nyelvben, az alanyi személyes névmások szintaxisával az északolasz és ladin dialektusokban, valamint a főnévi csoport szerkezetével a ladin dialektusokban. Diakronikus szinten foglalkoztam a segédigék történetével az újlatin nyelvekben, a szórend és a mondatszerkezet kérdéseivel a klasszikus és a vulgáris latinban és az újlatin nyelvekben, különös tekintettel az ófranciára és a galego-portugálra, a klitikumok történetével az újlatin nyelvekben, különös tekintettel a galego-portugálra, a nyelvtani funkciókkal, az igei diatézissel és a kopulatív szerkezetekkel a középkori olasz nyelvben, a mellérendelő szerkezetekkel és a kiemelésekkel az újlatin nyelvekben.

1988-tól kezdve Lorenzo Renzi professzorral közösen vezettem a *Grande Grammatica Italiana di Consultazione* kiadását, amely három kötetben látott napvilágot 1988 és 1995 között Bolognában (2. kiadás 2001). Ez a mű egy kb. 40 tagú, európai nyelvészekből álló *team* együttműködésével készült, és minden eddigi rendelkezésre álló nyelvtannál átfogóbb leírást ad az olasz szintaxisról. 1996-2010-ig egy hasonló jellegű, a középkori olasz szintaxissal foglalkozó kutatást vezettem Renzi professzorral együtt: ennek eredményeképpen 2010-ben megjelent a *Grammatica dell’italiano antico*, amely az 1250 és 1325 között Firenzében írott (és beszélt) nyelv átfogó fonetikai-fonológiai, morfológiai és szintaktikai leírását nyújtja. 1996-tól 1999-ig “A portugál alárendelt mondatok rendszere” című OTKA-kutatást vezettem az ELTE Portugál Tanszékén.

1979-től kezdődően rendszeresen vettem részt nemzetközi nyelvészeti kongresszusokon és meghívásra előadásokat és kurzusokat tartottam különböző egyetemeken és felsőoktatási intézményekben, Magyarországon és külföldön. Kb. 45 nemzetközi kongresszuson vettem részt előadás tartásával, 10 alkalommal főelőadóként. Több mint 40 előadást tartottam meghívásra Magyarországon, különböző európai országokban és Brazíliában.

Szintaxis-előadássorozatot tartottam a Római Egyetem nyári, olasz nyelvészeti kurzusán (1990) és a Jyväskyläi Egyetemen (1996). A Trentói Egyetemen vendégtanárként 1991 óta rendszeresen adok elő ladin filológiát. 1992-ben a Campinasi Egyetem meghívására egy hónapig Brazíliában tartózkodtam, ahol szakértőként közreműködtem egy akkor készülőben levő brazíliai-portugál nyelvtan munkálataiban. Dialektológia-kurzust tartottam a Padovai Egyetemen (1993) és a Brazil Nyelvészeti Társaság I. nemzetközi kongresszusán (1994), újlatin nyelvészeti kurzust tartottam a Nápolyi Egyetemen (1999), valamint az Olasz Svájc Dialektológiai Központjának (2000) és a Società Italiana di Glottologiának nyári kurzusain (2014). Doktori kurzusokat tartottam Debrecenben (1998) és Veronában (2011).

A következő kongresszusokat szerveztem: “Új irányzatok a portugál filológiában” (Budapest 1997); az Olasz Nyelvészeti Társaság XXXII. évi kongresszusa “Történeti szemantika és lexikológia ” címmel (Budapest 1998); “A középkori újlatin nyelvek” (Piliscsaba 2002); “Mai és középkori olasz nyelv” (Budapest 2004).

Budapest, 2018. augusztus 24.

Dr. Salvi Giampaolo